Kuulsal Kehala katsel läksid Rodendau ja Rist suure hoo pealt hüppesse ning maandusid auto nina peale. Seejärel käis masin üle katuse ning rajale saabus kiirabi.

Täna, 14. juunil sõidetaval EAL Eesti autoralli meistrivõistluste etapi Grossi Toidukaubad Viru ralli kuuendal lisakatsel sõitis peale trampliini teelt välja auto number 36. Õnnetuse tõttu katkestati katse ja õnnetuskohale sõitis kiirabi. Juht Harri Rodendau ja kaardilugeja Tom Rist viidi Rakvere haiglasse kontrolli. Rodendaul vigastusi ei tuvastatud ja ta lasti haiglast koju, Ristil aga tuvastati nimmelüli murd ilma neuroloogiliste komplikatsioonideta ja ta viidi Tallinnasse, kodukoha haiglasse edasisele jälgimisele ja ravile.